Opozanta rusă Iulia Navalnaia l-a numit marți, 7 mai, pe președintele Vladimir Putin „mincinos, hoț (și) criminal”, înainte de învestirea liderului de la Kremlin pentru un al cincilea mandat.
„Țara noastră este condusă de un mincinos, un hoț și un ucigaș. Dar acest lucru se va sfârși cu siguranță”, a declarat Navalnîia, văduva în exil a regretatului lider al opoziției Alexei Navalnîi, într-o înregistrare video.
”Astăzi, Vladimir Putin va pune din nou mâna pe constituție, va depune din nou jurământul și va deveni „președintele ales” pentru a cincea oară. În acest videoclip vă spun ce mi-am amintit de cei 6 ani anteriori de guvernare a lui Putin. Război, crime politice, sărăcire a rușilor. Nu există prosperitate în Rusia, nici pace și libertate pentru cetățenii noștri. Tot ceea ce spune Putin în discursurile sale sunt promisiuni goale. Trebuie făcut totul pentru a aduce această bandă criminală și coruptă care a preluat Rusia în fața justiției și domnia lor s-a încheiat”, declară Iulia Navalnîia.
Iulia Navalnîia îl acuză pe Putin că a lăsat țara în izolare. Aceasta susține că politicile de la Kremlin au făcut ca experții și specialiștii să părăsească Rusia și îl acuză pe Putin că a decis părăsirea Consiliului Europei și a altor instituții internaționale. Navalnîia subliniază că, din cauza lui Putin, atleții ruși nu sunt bine-primiți la competițiile sportive internaționale.
Preşedintele rus Vladimir Putin depune marţi jurământul pentru încă un mandat de şase ani la Kremlin, după ce în martie a câştigat un scrutin despre care observatorii externi au declarat că a fost manipulat masiv.
În vârstă de 71 de ani, Putin a dominat viaţa politică din Rusia în ultimii 24 de ani şi încearcă să reconstruiască puterea şi dominaţia Moscovei asupra ţărilor vecine. Forţele armate ruse sunt implicate în prezent în invazia pe scară largă în Ucraina, începută în februarie 2022 la ordinul liderului de la Kremlin.
El a obţinut 87% din voturi în alegerile prezidenţiale din martie ce au fost marcate de acuzaţii de fraudă.
Pentru a rămâne la putere, Vladimir Putin a modificat Constituţia rusă în urmă cu câţiva ani. După încheierea mandatului în 2030, el va putea candida din nou, pentru încă un mandat ce se va încheia în 2036, atunci când liderul rus va avea 83 de ani.
Aleksei Navalnîi a fost cel mai aprig critic al preşedintelui Vladimir Putin în interiorul Rusiei şi a murit la vârsta de 47 de ani într-o colonie penală din Arctica, în februarie. El a fost înmormântat la 1 martie, într-un cimitir din Moscova, iar la înmormântare au venit mii de ruşi, care au stat la cozi pentru a-i aduce un ultim omagiu disidentului.